Moeg vir politieke foutballe: AfriForum skryf vir IKRErnst van Zyl, Ronald Peters en Daniel Eloff tydens vandag se mediakonferensie. Foto: Verskaf. Die burgerregtegroep AfriForum het ’n verslag oor politieke inmenging in Suid-Afrikaanse krieket aan die Internasionale Krieketraad (IKR) voorgelê. Die verslag van 30 bladsye skets ’n duidelike prentjie van rassekwotas en transformasie – so ver terug soos 1998 – in die Suid-Afrikaanse krieketlandskap. Volgens AfriForum is die doel van die verslag nie om prestasieverskille tussen rasse uit te lig nie, maar om gedwonge rassekwotas en die invloed van hierdie beleid te ondersoek. “Die streng afdwinging van rassekwotas het tot gevolg dat ras – en nie meriete nie – die verkiesingskriterium geword het en die gehalte van dié sport benadeel,” het die organisasie vandag in ’n verklaring gesê. Verskeie voorbeelde van politieke inmenging word in die verslag uitgelig. In 1999 was wyle Hansie Cronjé en Bob Woolmer in die spervuur omdat die Proteaspan vir die tweede en derde eendagwedstryde teen Nieu-Seeland slegs uit wit spelers bestaan het. Hierop het Woolmer geantwoord dat die span vir krieket-, en nie vir politieke redes nie, gekies word. “Ek stel nie in politiek belang nie. Ek het nog nooit nie en sal waarskynlik ook nooit nie,” het Woolmer destyds gesê. Kyle Abbott is een van ’n rits plaaslike krieketspelers wat Kolpak-kontrakte met Engelse graafskapspanne onderteken het. Argieffoto: AP Photo/Rick Rycroft In die meer onlangse geskiedenis is die Wêreldbeker-kriekettoernooi in 2015 – toe Kyle Abbott op die vooraand van die halfeindstryd teen Nieu-Seeland deur Vernon Philander vervang is – bespreek, terwyl die Kolpak-spelers ook aandag geniet. In sy brief versoek AfriForum die IKR om die praktyke en beleid van Krieket Suid-Afrika (KSA) as ’n oortreding van die IKR-regulasies te verklaar en om te bevind dat die krieketorganisasie onbehoorlike politieke invloed uitoefen. Terselfdertyd word daar ook versoek dat ’n riglyn aan KSA uitgereik moet word met die uitdruklike opdrag om sy standpunt oor sy spankeusebeleid te hersien. Ronald Peters, AfriForum se bestuurder vir sport, sê dat die agteruitgang van krieket in Suid-Afrika weens politieke inmenging reeds te lank toegelaat word. “Dit is noodsaaklik dat die IKR nou intree en rassediskriminasie en politieke inmenging verbied. Dié inmenging het meer as net ’n negatiewe uitwerking op die standaard van professionele krieket wat plaaslik en op internasionale vlak gespeel word – dit dryf die krieketgemeenskap uitmekaar,” het Peters gesê. Vroeër vanjaar het die Instituut vir Rasseverhoudinge (IRV) ook gesê dat hy aan die Internasionale Krieketraad gaan skryf sodat daar moontlik teen Krieket Suid-Afrika opgetree kan word. “Regverdigheid moes noodgedwonge pad vir ideologiese agendas maak, terwyl integriteit vir politieke opportunisme en manipulasie opsy staan. Daarbenewens word uitnemendheid en sportprestasies ook minder belangrik as politieke besluitneming geag,” het die instituut se verklaring gelui. Volgens die IRV se navorsing is daar ook bevind meer as 80% van Suid-Afrikaners verlang dat sport eerder op meriete as op ras gegrond moet word.